Эбэрэчы Эзэ

**Эбэ́рэчы Э́зэ** (;  29 чэрвеня 1998 году) — ангельскі футбаліст, атакуючы паўабаронца клюбу «Арсэнал» і зборнай Ангельшчыны.

## Кар’ера
### Клюбная
Пасьля заканчэньня клюбнай акадэміі «Мілўола» Эзэ працягнуў вучыцца ў каледжы, перш чым пасьпяхова прайсьці выпрабаваньні ў «Кўінз Парк Рэйнджарз», уразіўшы тэхнічнага дырэктара клюбу Крыса Рэмзі. Эзэ падпісаў кантракт з КПР 3 жніўня 2016 году. 7 студзеня 2017 году ён дэбютаваў у асноўным складзе каманды ў матчы Кубка Ангельшчыны супраць «Блэкбэрн Ровэрз». 30 жніўня 2017 году футбаліст далучыўся на правах арэнды да клюбу Другой лігі «Ўікам Ўандэрэрз», каб займець гульнёвую практыку. Эзе правёў пяць галоў за «Ўікам», прадэманстраваўшы некалькі ўражлівых выступаў, перш чым вярнуцца ў КПР у студзені 2018 году. Па вяртаньні ў КПР Эзэ рэгулярна выступаў за асноўным складзе каманды. Напярэдадні сэзону 2018—2019 гадоў Эзэ ўзяў дзясяты нумар, а праз тыдзень ён падпісаў новы трохгадовы кантракт з клюбам. З пачатку сэзону ён працягваў гуляць у асноўным складзе каманды на розных пазыцыях у паўабароне.

28 жніўня 2020 году ангелец падпісаў пяцігадовы кантракт з клюбам Прэм’ер-лігі «Крыстал Пэлас». Як паведамлялася, сума трансфэру склала блізу 17 мільёнаў фунтаў стэрлінгаў. Раней у тым жа месяцы КПР адхіліў прапанову «Пэлас» у памеры 12 мільёнаў фунтаў стэрлінгаў. Эзэ правёў свой першы гол за новы клюб 7 лістапада з штрафнога ўдару ў хатнім матчы лігі супраць «Лідс Юнайтэд», у якім ягоны клюб перамог зь лікам 4:1. Пасьля паўторнага прызначэньня галоўным трэнэрам Роя Годжсана ў сакавіку 2023 года Эзэ пачаў набіраць форму, загнаўшы шэсьць галоў у 10 гульнях. Тады ж ён завяршыў сэзон з двухзначным лікам галоў на рахунку, стаўшы найлепшым бамбардзірам клюбу і згуляўшы ўва ўсіх матчах Прэм’ер-лігі. 10 лістапада 2023 году футбаліст падоўжыў свой кантракт з «Крыстал Пэлас» да 2027 году. Не зважаючы на траўмы, якія абмежавалі колькасьць выступаў Эзэ ў сэзоне 2023—2024 гадоў, ён усталяваў новы асабісты рэкорд у клюбе, правёўшы 11 галоў і аддаўшы шэсьць галявых перадач у 31 матчы ўва ўсіх спаборніцтвах. Ягонае партнэрства з Майклам Алісэ і Жанам-Філіпам Матэтам прывяло ўзвышэньня «Крыстал Пэлас» у табліцы на позьніх этапах сэзону 2023—2024 гадоў. 17 траўня 2025 году Эзэ адзначыўся пераможным голам у фінале Кубка Ангельшчыны, дзякуючы чаму «Пэлас» перамог «Манчэстэр Сіці» і ўпершыню ўзяў гэты трафэй.

У пачатку новага сэзону Эзэ актыўна абмяркоўвалі ў сьвятле ягонага мажлівага пераходу ў «Тотэнгэм Готспур». Як паведамлялася, угода была блізкая да завяршэньня. Аднак 20 жніўня стала вядома, што «Арсэнал» пасьля траўмы нападніка Кая Гавэрца дасягнуў пагадненьня з «Пэлас» па Эзэ. 23 жніўня 2025 году футбаліст афіцыйна далучыўся да «Арсэнала», які выклаў за гульца 60 мільёнаў фунтаў стэрлінгаў. Пагадненьне прадугледжвала чатырохгадовы тэрмін дзеі. 26 кастрычніка Эзэ адзначыўся першым голам у Прэм’ер-лізе ў кашулі новага клюбу, засмуціўшы свой папярэдні клюб.

### Міжнародная
Праз сваё паходжаньне Эзэ мог бараніць колеры Нігерыі, але ў кастрычніку 2018 году быў выкліканы ў малодшую моладзевую зборную Ангельшчыны. У траўні 2021 году паўабаронца ўпершыню быў улучаны ў склад зборнай Ангельшчыны, але адразу атрымаў траўму ў час трэнаваньня. У траўні 2023 году галоўны трэнэр Гарэт Саўтгейт зноў выклікаў Эзэ ў склад зборнай. Футбаліст дэбютаваў у складзе ангельскай каманды 16 чэрвеня, выйшаўшы на замену на 70-й хвіліне ў адборачным матчы да чэмпіянату Эўропы 2024 году супраць зборнай Мальты, які завяршыўся перамогай зь лікам 4:0. На самім турніры Эзэ згуляў некалькі матчаў. 24 сакавіка 2025 году ён загнаў свой першы гол за зборную ў адборачным матчы чэмпіянату сьвету 2026 году супраць зборнай Латвіі на стадыёне Ўэмблі.

## Дасягненьні
**«Крыстал Пэлас»**:
* Уладальнік Кубка Ангельшчыны: 2025
* Уладальнік Супэркубка Ангельшчыны: 2025

## Крыніцы

## Вонкавыя спасылкі
* 
* 
* 

Катэгорыя:Ангельскія футбалісты